b"\n_START_ARTICLE_\nNicole-Reine Lepaute\n_START_SECTION_\nVida i obra\n_START_PARAGRAPH_\nEtable de la Bri\xc3\xa8re (cognom de casada: Lepaute, pel qual se la coneix habitualment) va n\xc3\xa9ixer al palau de Luxemburg, on el seu pare era assistent de l'antiga reina consort d'Espanya Llu\xc3\xafsa Elisabet d'Orleans. La major part de la seva educaci\xc3\xb3 va procedir de les seves lectures._NEWLINE_El 1748 es va casar amb Jean-Andr\xc3\xa9 Lepaute, que esdevindria m\xc3\xa9s tard rellotger reial de Fran\xc3\xa7a i que residia al palau per haver estat el constructor del primer rellotge horitzontal de Par\xc3\xads._NEWLINE_A partir del seu matrimoni es va dedicar a fer c\xc3\xa0lculs dels per\xc3\xadodes d'oscil\xc2\xb7laci\xc3\xb3 de p\xc3\xa8ndols de diferents llarg\xc3\xa0ries que serien finalment utilitzats en el Trait\xc3\xa9 d'horlogerie (1755) del seu marit._NEWLINE_Pocs anys despr\xc3\xa9s del seu matrimoni, l'aleshores jove astr\xc3\xb2nom Lalande obt\xc3\xa9 la direcci\xc3\xb3 de l'observatori astron\xc3\xb2mic situat al terrat del palau del Luxemburg i comen\xc3\xa7a una relaci\xc3\xb3 intensa amb els Lepaute. Nicole-Reine es demostra com una h\xc3\xa0bil computadora i \xc3\xa9s ella qui fa els c\xc3\xa0lculs matem\xc3\xa0tics._NEWLINE_El 1759 Clairaut els hi demana de fer els c\xc3\xa0lculs del retorn del cometa Halley tenint en compte les atraccions planet\xc3\xa0ries de J\xc3\xbapiter i Saturn. Quan Clairaut publica els resultats ni tan sols l'esmenta, cosa que va provocar un distanciament amb Clairaut, per\xc3\xb2 no pas amb Lalande._NEWLINE_El 1762 calcula l'hora exacta d'un eclipsi lunar que tindr\xc3\xa0 lloc el 1764 i en fa el mapa complet per a tot Europa._NEWLINE_Entre 1759 i 1774 ella i Lalande van ser els responsables de Conaissance des temps, un anuari publicat per l'Acad\xc3\xa8mie des Sciences molt utilitzat per astr\xc3\xb2noms i marins, i el 1774 es va fer c\xc3\xa0rrec d'Eph\xc3\xa9merides, publicant-ne els volums set\xc3\xa8 i vuit\xc3\xa8._NEWLINE_A comen\xc3\xa7aments de la d\xc3\xa8cada dels 80, el seu marit va patir una malaltia mental. La resta de la seva vida es va dedicar a cuidar del seu marit a Saint-Cloud, on va morir un any despr\xc3\xa9s que ell._NEWLINE_A la seva mort, Lalande va pr\xc3\xa0cticament adoptar el seu nebot Joseph Lepaute d'Agelet, que tamb\xc3\xa9 arribaria a ser un astr\xc3\xb2nom reconegut."